User:Cnpp17hl

Cauim ir alum līdzīgs tradicionāls alkoholisks dzēriens, ko Brazīlijas pamatiedzīvotāji pazīst jau kopš pirms Kolumba laikiem. Tas tiek gatavots arī vēl mūsdienās, Panamas un Dienvidamerikas attālākajos reģionos. Cauim gatavo, raudzējot manioku (lielu sakni, bagātu ar stērķeli) vai kukurūzu un dažkārt garšas uzlabošanai pievienojot augļu sulas. Panamas kuna cilts indiāņi izmanto plantānus. Šī dzēriena raksturīga iezīme ir tāda, ka sākotnējais izejmateriāls pirms raudzēšanas tiek vārīts, košļāts un pēc tam vēlreiz vārīts, lai cilvēka siekalās esošie enzīmi varētu sadalīt stērķeli raudzējamos cukuros. (Šis princips sākotnēji tika pielietots arī japāņu sakē gatavošanā.)

Lietošanas vēsture tupinambas ciltī
Šis apraksts, kas lielākoties ņemts no Žana de Lerī (Jean de Léry) atmiņām par ceļojumu uz Brazīliju 16. gadsimtā [1], attiecas tieši uz tupinambas cilts ļaudīm, kas dzīvoja Brazīlijas centrālās daļas piekrastē. Taču tas ir visai tipisks arī citām ciltīm visā Brazīlijā. Cauim gatavošana (tāpat kā citi ēdienu un dzērienu gatavošanas darbi) ir tikai un vienīgi sieviešu pienākums, kurā vīrieši neiesaistās. Maniokas saknes sagriež plānās šķēlēs, vāra pusmīkstas, tad atstāj atdzist. Pēc tam sievietes un meitenes sapulcējas ap katlu, katra ņem pa gabalam izvārīto manioku, sakošļā un liek citā katlā. Siekalās esošie enzīmi pārveido stērķeli par raudzējamiem cukuriem. (Vīrieši ir stingri pārliecināti, ka tad, ja viņi košļātu sakņu masu, gatavais dzēriens nebūtu tik garšīgs. Turklāt viņi uzskata, ka tas ir stiprajam dzimumam tikpat nepiemērots darbs kā dzijas vērpšana Eiropas vīriešiem.) Sakošļāto vārīto sakņu masu atkal liek uz uguns un, maisot ar koka karoti, vāra, līdz gatava. Pēc tam masu atstāj raudzēties lielos māla podos ("uz pusi tik lielos kā Burgundijas vīna mucas"). Iegūtais dzēriens ir necaurspīdīgs un biezs kā vīna nogulsnes un garšo līdzīgi rūgušpienam. Ir cauim gaišie un tumšie paveidi, tam var arī piešķirt garšu ar dažādu augļu sulām. Tāds pats process tiek pielietots, gatavojot līdzīgu dzērienu no kukurūzas. Tā kā abi augi bagātīgi aug visu gadu, indiāņi gatavo šo dzērienu visos gadalaikos, dažkārt lielos daudzumos. Cauim var dzert klusi un mierīgi vienatnē vai divatā, bet visbiežāk to bauda viesībās, kurās piedalās desmitiem vai simtiem cilvēku, bieži vien sanākuši no diviem vai vairākiem ciemiem. Laikabiedru liecības vēsta, ka vienās šādās dzīrēs var izdzert trīsdesmit un vairāk lielus cauim podus. Turklāt "ne vācieši, ne flāmi, ne kareivji, ne šveicieši – neviens no tiem ļaudīm, kas Francijā tiek uzskatīti par lieliem dzērājiem, nespēj šajā mākslā sacensties ar Amerikas indiāņiem". Cauim bija arī obligāts elements svinīgos rituālos, piemēram, karagūstekņa ceremoniālajā nogalināšanā un apēšanā. Arī cauim pasniegšana svinībās ir sieviešu pienākums. Cauim vislabāk dzert siltu, tāpēc sievietes novieto dzēriena podus uz lēnas uguns ciemata centrālajā laukumā. Pastāvīgi maisot dzērienu podā, sievietes pasniedz to dzeršanas traukos – līdz pat "trīs Parīzes kvartu tilpumā" – vīriešiem, kas dejas solī virzās garām. Tradīcija prasa, lai vīrietis iztukšotu trauku vienā paņēmienā (un līdz pat divdesmit tādiem vienas ballītes laikā), savukārt sievietes dzer maziem malciņiem visa pasākuma gaitā.

Šādas dzīres var ilgt divas vai trīs dienas, lielā līksmībā, ar mūziku un dejām, svilpjot un klaigājot. Dažkārt vīrieši tīši izraisa vemšanu, lai varētu turpināt dzert. Svinību atstāšana uzskatāma par lielu apkaunojumu, "sliktāku par schelm vāciešiem". Interesanta detaļa ir tāda, ka tupinambas indiāņi šajās dzeršanas ballītēs neko neēd, savukārt ēdienreizēs – nedzer. Eiropiešu paraža apvienot šīs abas baudas viņiem šķiet ļoti dīvaina. Žans de Lerī stāsta, ka viņš ar ceļabiedriem mēģinājis pagatavot "tīru" cauim, samaļot un vārot manioku vai kukurūzu, izlaižot košļāšanas posmu, taču, kā jau bija sagaidāms, nekas neizdevās. Laika gaitā viņi pierada pie vietējo indiāņu dzēriena. "Tiem lasītājiem, kuriem šķiet pretīgi dzert to, ko citi ir košļājuši," piebilst ceļotājs, "atļaušos atgādināt, ka mūsu vīnu brūvē ... zemnieki, bradājot vīnogas ar kājām, dažkārt pat nenovelkot kurpes. Tas var būt vēl nepatīkamāk par Amerikas sieviešu košļāšanu. Tāpat kā mēdz teikt, ka vīns rūgstot atbrīvojas no visiem netīrumiem, var pieņemt, ka līdzīgi attīrās arī cauim."

Lietošana mūsdienās
Daudzās Brazīlijas indiāņu ciltīs vēl joprojām gatavo cauim. Tapi'itãwa cilts tapirapes indiāņiem (Mato Groso štatā) tas ir galvenais mazu bērnu barošanas produkts līdz divu gadu vecumam [2].

Analīze
No maniokas gatavota cauim analīze rāda, ka rūgšanu izraisa daudzas dažādas baktērijas [2]. Rūgšanas gaitā par dominējošajām kļūst Lactobacillus pentosus un L. plantarum. Gatavā produkta skābumu izraisa pienskābe, taču sastāvā konstatēts arī ievērojams etanola un etiķskābes daudzums. No rīsiem un maniokas gatavota cauim analīze uzrādīja arī dažādu raugu, galvenokārt Candida tropicalis saturu [3].